b'\n_START_ARTICLE_\nStrunjire\n_START_PARAGRAPH_\nStrunjirea (englez\xc4\x83 Turning, francez\xc4\x83 Chariotage, rus\xc4\x83 Tocenie) este opera\xc8\x9bia tehnologic\xc4\x83 de prelucrare prin a\xc8\x99chiere a unui material, efectuat\xc4\x83  pe un strung. Mi\xc8\x99carea principal\xc4\x83 relativ\xc4\x83 dintre pies\xc4\x83 \xc8\x99i scula a\xc8\x99chietoare este mi\xc8\x99carea de rota\xc8\x9bie. Specific pentru strunjire, spre deosebire de alte prelucr\xc4\x83ri prin a\xc8\x99chiere este rotirea piesei de prelucrat, nu a sculei a\xc8\x99chietoare.  A\xc8\x99chierea se ob\xc8\x9bine prin ac\xc8\x9biunea continu\xc4\x83 a sculei , care este un cu\xc8\x9bit de strung, construit sub forma unui corp prismatic, prev\xc4\x83zut cu t\xc4\x83i\xc8\x99uri: t\xc4\x83i\xc8\x99 principal \xc8\x99i t\xc4\x83i\xc8\x99 secundar, scula fiind  fixat\xc4\x83 \xc3\xaen port-cu\xc8\x9bit. Piesa efectueaz\xc4\x83 mi\xc8\x99carea de rota\xc8\x9bie iar cu\xc8\x9bitul efectueaz\xc4\x83 o mi\xc8\x99care de avans, care poate fi paralel\xc4\x83 cu axa arborelui principal al strungului, perpendicular\xc4\x83 pe ea sau oblic\xc4\x83, corespunz\xc4\x83tor celor trei s\xc4\x83nii ale strungului, sania longitudinal\xc4\x83, sania transversal\xc4\x83 \xc8\x99i sania portcu\xc8\x9bit._NEWLINE_Atunci c\xc3\xa2nd piesele sunt masive \xe1\xb9\xa3i ocup\xc7\x8e un volum mare, opera\xc8\x9bia poate fi executat\xc7\x8e pe o ma\xc8\x99in\xc4\x83-unealt\xc4\x83 numit\xc4\x83 strung carusel._NEWLINE_Prin strunjire se pot prelucra suprafe\xc8\x9be cilindrice, conice sau profilate, suprafe\xc8\x9be elicoidale (filete) sau suprafe\xc8\x9be plane frontale (perpendiculare pe axa suprafe\xc8\x9bei de revolu\xc8\x9bie a piesei)._NEWLINE_Ma\xc8\x99inile-unelte pe care se poate executa opera\xc8\x9bia de strunjire sunt: strungul normal, denumit \xc8\x99i strung paralel, strungul cu comand\xc4\x83 numeric\xc4\x83, strungul-revolver, strungul carusel, strungul automat, strungul de detalonat, strunguri speciale (strunguri pentru  strunjirea arborilor coti\xc8\x9bi, strunguri pentru strunjirea axelor cu came).\n_START_SECTION_\nStrunjirea suprafe\xc8\x9belor cilindrice\n_START_PARAGRAPH_\nStrunjirea este un proces de prelucrare prin a\xc8\x99chiere cu t\xc4\x83i\xc8\x99 geometric definit, cu o mi\xc8\x99care de a\xc8\x99chiere (englez\xc4\x83 cutting motion) de rota\xc8\x9bie \xc8\x99i o mi\xc8\x99care de avans de transla\xc8\x9bie._NEWLINE_Prin strunjire cilindric\xc4\x83 se genereaz\xc4\x83 o suprafa\xc8\x9b\xc4\x83 cilindric\xc4\x83 coaxial\xc4\x83 cu axa de rota\xc8\x9bie a piesei de prelucrat. Strunjirea cilindric\xc4\x83 longitudinal\xc4\x83 se efectueaz\xc4\x83 cu mi\xc8\x99carea de  avans longitudinal al sculei a\xc8\x99chietoare (cu\xc8\x9bit drept, cu\xc8\x9bit \xc3\xaencovoiat etc). Pentru suprafe\xc8\x9be cu lungime mic\xc4\x83, strunjirea se poate face cu mi\xc8\x99carea de avans transversal a unui cu\xc8\x9bit lat, montat pe sania transversal\xc4\x83. Procedeul de strunjire cilindric\xc4\x83 se caracterizeaz\xc4\x83 printr-o deosebit\xc4\x83 universalitate, extinz\xc3\xa2ndu-se de la finisarea pieselor foarte mici (de exemplu, \xc3\xaen ceasornic\xc4\x83rie) p\xc3\xa2n\xc4\x83 la strunjirea arborilor foarte mari, executa\xc8\x9bi din semifabricate forjate liber (de exemplu, arbori de turbin\xc4\x83, cilindri de laminor).  _NEWLINE_Strunjirea pieselor poate fi efectuat\xc4\x83 \xc3\xaen opera\xc8\x9bii (sau faze) de degro\xc8\x99are \xc8\x99i opera\xc8\x9bii (faze) de finisare._NEWLINE_La strunjirea de degro\xc8\x99are este \xc3\xaendep\xc4\x83rtat\xc4\x83 de pe suprafa\xc8\x9ba cilindric\xc4\x83 cea mai mare parte a adaosului de prelucrare, a\xc8\x99chierea este caracterizat\xc4\x83 de valori mari ale ad\xc3\xa2ncimii de a\xc8\x99chiere \xc8\x99i avansului. For\xc8\x9bele de a\xc8\x99chiere sunt mari (comparativ cu finisarea), rugozitatea suprafe\xc8\x9bei prelucrate va avea valori mari, sistemul tehnologic este puternic solicitat._NEWLINE_Strunjirea de finisare are ca obiectiv s\xc4\x83 se ob\xc8\x9bin\xc4\x83 o precizie dimensional\xc4\x83 \xc8\x99i geometric\xc4\x83 mai ridicat\xc4\x83 dec\xc3\xa2t la degro\xc8\x99are \xc8\x99i o calitate superioar\xc4\x83 a suprafe\xc8\x9bei,  ad\xc3\xa2ncimea de a\xc8\x99chiere \xc8\x99i avansul av\xc3\xa2nd valori mult mai mici. Strunjirea de finisare poate fi opera\xc8\x9bie tehnologic\xc4\x83 final\xc4\x83 a unei suprafe\xc8\x9be sau opera\xc8\x9bie intermediar\xc4\x83, \xc3\xaenainte de o opera\xc8\x9bie de prelucrare fin\xc4\x83: strunjire de netezire sau rectificare. _NEWLINE_Uneori, atunci c\xc3\xa2nd trebuie eliminate adaosuri de prelucrare mari, \xc3\xaentre degro\xc8\x99are \xc8\x99i finisare se introduce o faz\xc4\x83/opera\xc8\x9bie intermediar\xc4\x83  de semifinisare._NEWLINE_\xc3\x8en cazul opera\xc8\x9biilor de strunjire automate pe strunguri cu comand\xc4\x83 numeric\xc4\x83, \xc3\xaen timpul procesului de a\xc8\x99chiere pot fi angajate simultan diferite scule, cu scopul de a reduce timpii de prelucrare \xc8\x99i a m\xc4\x83ri productivitatea a\xc8\x99chierii._NEWLINE_\xc3\x8en general, precizia de prelucrare ob\xc8\x9binut\xc4\x83 la strunjirea suprafe\xc8\x9belor cilindrice pe strunguri normale corespunde treptelor de precizie 8, 9 sau 10. \xc3\x8en produc\xc8\x9bia de serie mic\xc4\x83, prin adoptarea unor m\xc4\x83suri specifice se pot realiza \xc8\x99i suprafe\xc8\x9be cu precizia corespunz\xc4\x83toare treptelor 7 sau 6 de precizie._NEWLINE_Cojirea (englez\xc4\x83 Centreless rough turning) este un procedeu de strunjire cilindric\xc4\x83 exterioar\xc4\x83 care se efectueaz\xc4\x83 cu un  cap port-cu\xc8\x9bite rotativ, echipat cu mai multe cu\xc8\x9bite, pozi\xc8\x9bionate radial fa\xc8\x9b\xc4\x83 de pies\xc4\x83. Mi\xc8\x99carea de avans longitudinal este efectuat\xc4\x83 de bara de cojit, prin interiorul capului rotativ, iar mi\xc8\x99carea de rota\xc8\x9bie - de c\xc4\x83tre cu\xc8\x9bite (a\xc8\x99a cum s-a men\xc8\x9bionat mai \xc3\xaenainte). Acest procedeu se folose\xc8\x99te \xc3\xaen special pentru \xc3\xaenl\xc4\x83turarea straturilor de oxizi \xc8\x99i a fisurilor superficiale de pe bare laminate sau forjate, de exemplu \xc3\xaen fabrica\xc8\x9bia o\xc8\x9belului tras la rece. Cu\xc8\x9bitele sunt prev\xc4\x83zute cu unghi de atac al t\xc4\x83i\xc8\x99ului secundar cu valori mici, sub 2\xe1\xb5\x92, ad\xc3\xa2ncimea de a\xc8\x99chiere este \xc3\xaen general mic\xc4\x83, t < 1 mm, iar avansul longitudinal are valori mari, s= 15 mm/rot. _NEWLINE_Cojirea se execut\xc4\x83 pe strunguri de cojit \xe2\x80\x9ef\xc4\x83r\xc4\x83 v\xc3\xa2rfuri\xe2\x80\x9d, pe care avansul barei de cojit este ob\xc8\x9binut cu dou\xc4\x83 role rotative speciale.\n_START_SECTION_\nDimensiunile a\xc8\x99chiei nedeformate\n_START_PARAGRAPH_\nPentru determinarea sec\xc8\x9biunii transversale a a\xc8\x99chiei nedeformate se calculeaz\xc4\x83 valorile l\xc4\x83\xc8\x9bimii a\xc8\x99chiei b \xc8\x99i grosimii a\xc8\x99chiei a._NEWLINE_L\xc4\x83\xc8\x9bimea a\xc8\x99chiei nedeformate b se calculeaz\xc4\x83 cu rela\xc8\x9bia:_NEWLINE_ b = t/sin\xce\xba_NEWLINE_\xc3\xaen care: t este ad\xc3\xa2ncimea de a\xc8\x99chiere; \xce\xba - unghiul de atac principal al cu\xc8\x9bitului._NEWLINE_Grosimea a\xc8\x99chiei nedeformate a este:_NEWLINE_  a = s.sin\xce\xba_NEWLINE_Valoarea nominal\xc4\x83 a ariei sec\xc8\x9biunii transversale a a\xc8\x99chiei A este:_NEWLINE_   A = b.a = t.s _NEWLINE_M\xc4\x83rimile a \xc8\x99i b  sunt denumite parametri fizici ai procesului de a\xc8\x99chiere.\n_START_SECTION_\nStrunjirea frontal\xc4\x83\n_START_PARAGRAPH_\nStrunjirea frontal\xc4\x83 este folosit\xc4\x83 pentru a produce o suprafa\xc8\x9b\xc4\x83 plan\xc4\x83 perpendicular\xc4\x83 pe axa de rota\xc8\x9bie a piesei de prelucrat. \xc3\x8en aceast\xc4\x83 categorie se includ strunjirea frontal\xc4\x83 cu avans transversal, canelarea \xc8\x99i retezarea pieselor (din bar\xc4\x83), dar \xc8\x99i finisarea frontal\xc4\x83 cu cu\xc8\x9bit lateral cu avans longitudinal a suprafe\xc8\x9belor cu l\xc4\x83\xc8\x9bimi mici._NEWLINE_Traiectoria relativ\xc4\x83 de a\xc8\x99chiere la strunjirea frontal\xc4\x83 cu avans transversal corespunde unei spirale Arhimede._NEWLINE_Opera\xc8\x9biile de strunjire frontal\xc4\x83 sunt efectuate frecvent pe strunguri automate, \xc3\xaen special \xc3\xaen cazul pieselor mici, executate din bar\xc4\x83. Pentru opera\xc8\x9bia de retezare a unei piese prelucrate din bar\xc4\x83 se folosesc cu\xc8\x9bite pentru retezat care au sec\xc8\x9biune mic\xc4\x83, pentru a se reduce pierderea de material \xc3\xaen a\xc8\x99chii. \xc3\x8en urma retez\xc4\x83rii rezult\xc4\x83, desigur, o suprafa\xc8\x9b\xc4\x83 frontal\xc4\x83._NEWLINE_\xc3\x8en timpul procesului de strunjire frontal\xc4\x83 cu avans transversal, viteza de a\xc8\x99chiere se modific\xc4\x83 (se mic\xc8\x99oreaz\xc4\x83), pe m\xc4\x83sur\xc4\x83 ce cu\xc8\x9bitul avanseaz\xc4\x83 pe direc\xc8\x9bie radial\xc4\x83 de la diametrul exterior spre axa piesei, dac\xc4\x83 tura\xc8\x9bia piesei este constant\xc4\x83. \xc3\x8en cazul unor strunguri prev\xc4\x83zute cu controlul continuu al vitezei mi\xc8\x99c\xc4\x83rii de rota\xc8\x9bie, viteza de a\xc8\x99chiere este men\xc8\x9binut\xc4\x83 constant\xc4\x83.\n_START_SECTION_\nStrunjire interioar\xc4\x83\n_START_PARAGRAPH_\nSe realizeaz\xc4\x83 la piese prev\xc4\x83zute dinainte cu gaur\xc4\x83 axial\xc4\x83, de exemplu la semifabricate turnate sau matri\xc8\x9bate, ori cu gaura ob\xc8\x9binut\xc4\x83 prin g\xc4\x83urire cu burghiu._NEWLINE_G\xc4\x83urile cu D< 70 mm, L<150 mm \xc8\x99i raportul L/D< 5 se strunjesc cu cu\xc8\x9bit fixat \xc3\xaen portcu\xc8\x9bit, lungimea suprafe\xc8\x9bei strunjite interior fiind limitat\xc4\x83 de lungimea sculei. Pentru D> 70 mm \xc8\x99i L> 150 mm, iar L/D< 5, cu\xc8\x9bitul este montat pe o bar\xc4\x83 port-scul\xc4\x83._NEWLINE_Pentru generarea diferitelor elemente geometrice ale g\xc4\x83urilor se folose\xc8\x99te o gam\xc4\x83 larg\xc4\x83 de cu\xc8\x9bite._NEWLINE_Atunci c\xc3\xa2nd se utilizeaz\xc4\x83 strunjirea interioar\xc4\x83 pentru a produce contururi ad\xc3\xa2nci, pot ap\xc4\x83rea probleme de stabilitate, datorit\xc4\x83 lungimii mari \xc3\xaen consol\xc4\x83 a sculelor pentru strunjire interioar\xc4\x83. Din acest motiv, atunci c\xc3\xa2nd se aleg parametrii a\xc8\x99chierii t, s, v  trebuie s\xc4\x83 fie luate \xc3\xaen considerare lungimea \xc3\xaen consol\xc4\x83 \xc8\x99i diametrul barei port-scul\xc4\x83, care depind de dimensiunea \xc8\x99i conturul interior care trebuie prelucrat prin a\xc8\x99chiere._NEWLINE_Strunjirea interioar\xc4\x83 a alezajelor este realizabil\xc4\x83 \xc8\x99i cu scula \xc3\xaen mi\xc8\x99care de rota\xc8\x9bie, piesa fix\xc4\x83 (nerotativ\xc4\x83) execut\xc3\xa2nd mi\xc8\x99carea de avans longitudinal; acest procedeu se aplic\xc4\x83 la prelucr\xc4\x83ri pe ma\xc8\x99ini de alezat \xc8\x99i frezat orizontale.\n_START_SECTION_\nStrunjirea suprafe\xc8\x9belor conice\n_START_PARAGRAPH_\nPe strungul normal (universal) suprafe\xc8\x9bele conice exterioare pot fi prelucrate \xc3\xaen urm\xc4\x83toarele variante:_NEWLINE_a)  prelucrare cu generatoare materializat\xc4\x83 de muchia a\xc8\x99chietoare a sculei, c\xc3\xa2nd se folose\xc8\x99te un cu\xc8\x9bit lat cu t\xc4\x83i\xc8\x99 \xc3\xaenclinat. \xc3\x8en acest mod pot fi prelucrate suprafe\xc8\x9be conice cu orice unghi, exterioare sau interioare, pentru care lungimea generatoarei nu dep\xc4\x83\xc8\x99e\xc8\x99te de obicei 30...50 mm, pentru a se evita vibra\xc8\x9biile. Aceast\xc4\x83 variant\xc4\x83 nu a c\xc4\x83p\xc4\x83tat totu\xc8\x99i o extindere deosebit\xc4\x83 pe strungurile normale, fiind specific\xc4\x83 pentru strunguri semiautomate \xc8\x99i automate._NEWLINE_b) prelucrare prin rotirea  saniei port-cu\xc8\x9bit cu unghiul \xce\xb1 care asigur\xc4\x83 conicitatea suprafe\xc8\x9bei de prelucrat. Unghiul  \xce\xb1 se cite\xc8\x99te pe grada\xc8\x9biile pl\xc4\x83cii rotative pe care este montat\xc4\x83 sania portcu\xc8\x9bit._NEWLINE_Se pot prelucra suprafe\xc8\x9be de orice unghi, pentru care lungimea generatoarei nu dep\xc4\x83\xc8\x99e\xc8\x99te lungimea cursei acestei s\xc4\x83nii: 75 mm la strunguri mici, 150 mm la strunguri mijlocii, 300 mm la strunguri mari. Calitatea suprafe\xc8\x9bei este inferioar\xc4\x83 fa\xc8\x9b\xc4\x83 de alte variante, din cauz\xc4\x83 c\xc4\x83 mi\xc8\x99carea de avans pe direc\xc8\x9bia generatoarei se execut\xc4\x83 manual, prin rotirea manual\xc4\x83 a manivelei saniei superioare._NEWLINE_c) prelucrare prin deplasarea  transversal\xc4\x83 a p\xc4\x83pu\xc8\x99ii mobile, piesa fiind prins\xc4\x83 \xc3\xaentre v\xc3\xa2rfurile de centrare. Aceast\xc4\x83 variant\xc4\x83 este utilizat\xc4\x83 pentru  suprafe\xc8\x9be conice de lungime mare \xc8\x99i unghi mic de \xc3\xaenclinare a generatoarei. Prelucrarea se face cu piesa prins\xc4\x83 numai \xc3\xaentre v\xc3\xa2rfuri, deci nu se poate aplica la piese cu gaur\xc4\x83 axial\xc4\x83. M\xc4\x83rimea deplas\xc4\x83rii transversale prealabile a p\xc4\x83pu\xc8\x99ii mobile se determin\xc4\x83 din condi\xc8\x9bia ca generatoarea suprafe\xc8\x9bei conice s\xc4\x83 fie paralel\xc4\x83 cu direc\xc8\x9bia mi\xc8\x99c\xc4\x83rii de avans longitudinal a sculei. M\xc4\x83rimea deplas\xc4\x83rii (dezax\xc4\x83rii) transversale a p\xc4\x83pu\xc8\x99ii mobile se calculeaz\xc4\x83 cu rela\xc8\x9bia:_NEWLINE_ h = Lsin\xce\xb1_NEWLINE_\xc3\xaen care L este lungimea total\xc4\x83 a piesei fixate \xc3\xaentre v\xc3\xa2rfuri; \xce\xb1 - semiunghiul la v\xc3\xa2rf al conului._NEWLINE_\xc3\x8en general, m\xc4\x83rimea deplas\xc4\x83rii transversale nu poate dep\xc4\x83\xc8\x99i 10...15 mm, astfel \xc3\xaenc\xc3\xaet unghiurile realizabile \xce\xb1 sunt de maxim 8\xe2\x81\xb0._NEWLINE_Deoarece g\xc4\x83urile de centrare \xc8\x99i v\xc3\xa2rfurile suport\xc4\x83 o uzur\xc4\x83 neuniform\xc4\x83 \xc8\x99i intens\xc4\x83 este recomandat\xc4\x83 folosirea unui v\xc3\xaerf special cu bil\xc4\x83._NEWLINE_Dezavantajele procedeului sunt: 1) nu se pot prelucra \xc3\xaentr-o singur\xc4\x83 prindere suprafe\xc8\x9be conice \xc8\x99i cilindrice; 2) deoarece ad\xc3\xa2ncimea g\xc4\x83urilor de centrare nu este identic\xc4\x83 la toate piesele din acela\xc8\x99i lot, se va ob\xc8\x9bine o valoare variabil\xc4\x83 a conicit\xc4\x83\xc8\x9bii la diferitele piese ale lotului._NEWLINE_d) cu ajutorul unui dispozitiv mecanic de copiere, care se livreaz\xc4\x83 odat\xc4\x83 cu strungul. Rigla de copiere a dispozitivului este montat\xc4\x83 pe un suport de pe partea frontal\xc4\x83 posterioar\xc4\x83 a c\xc4\x83ruciorului strungului._NEWLINE_La deplasarea longitudinal\xc4\x83 cu avansul automat al c\xc4\x83ruciorului, cu\xc8\x9bitul se va deplasa simultan \xc8\x99i \xc3\xaen direc\xc8\x9bia transversal\xc4\x83, gener\xc3\xa2ndu-se suprafa\xc8\x9ba conic\xc4\x83. Procedeul este productiv \xc8\x99i se folose\xc8\x99te pentru suprafe\xc8\x9be conice cu unghiuri mici \xc8\x99i mijlocii, p\xc3\xa2n\xc4\x83 la aproximativ 20\xe2\x81\xb0.\n_START_SECTION_\nStrunjirea suprafe\xc8\x9belor profilate\n_START_PARAGRAPH_\nStrunjirea suprafe\xc8\x9belor profilate de revolu\xc8\x9bie se poate efectua cu cu\xc8\x9bite profilate, pentru lungimea suprafe\xc8\x9bei p\xc3\xa2n\xc4\x83 la 60 mm, iar pe strunguri grele - p\xc3\xa2n\xc4\x83 la 150 mm. Se pot folosi cu\xc8\x9bite normale profilate, cu\xc8\x9bite prismatice tangen\xc8\x9biale profilate sau cu\xc8\x9bite-disc profilate._NEWLINE_Alt\xc4\x83 posibilitate const\xc4\x83 \xc3\xaen folosirea unui cu\xc8\x9bit drept standardizat, montat \xc3\xaentr-un dispozitiv rotativ, astfel \xc3\xaenc\xc3\xa2t v\xc3\xa2rful cu\xc8\x9bitului efectueaz\xc4\x83 o mi\xc8\x99care de avans circular, pe un arc de cerc cu raza R, gener\xc3\xa2ndu-se astfel o suprafa\xc8\x9b\xc4\x83 sferic\xc4\x83 exterioar\xc4\x83. Cu\xc8\x9bitul este deplasat \xc3\xaen mi\xc8\x99carea de avans circular cu ajutorul unui angrenaj melc-roat\xc4\x83 melcat\xc4\x83 al dispozitivului rotativ. Aceast\xc4\x83 variant\xc4\x83 de strunjire profilat\xc4\x83 a fost \xc3\xaenlocuit\xc4\x83 \xc3\xaen prezent prin strunjirea pe strung cu comand\xc4\x83 numeric\xc4\x83._NEWLINE_Suprafe\xc8\x9bele profilate pot fi prelucrate prin copiere dup\xc4\x83 \xc8\x99ablon, cu ajutorul unui dispozitiv de copiere hidraulic. Pe strung cu comand\xc4\x83 numeric\xc4\x83 , suprafe\xc8\x9bele profilate sunt realizate prin ac\xc8\x9bionarea mi\xc8\x99c\xc4\x83rilor de avans legate electronic. Aceast\xc4\x83 variant\xc4\x83 constituie nivelul actual de dezvoltare a tehnologiei \xc3\xaen acest domeniu.\n_START_SECTION_\nParametrii a\xc8\x99chierii\n_START_PARAGRAPH_\nParametrii a\xc8\x99chierii care determin\xc4\x83 condi\xc8\x9biile a\xc8\x99chierii (cutting conditions, \xc3\xaen terminologia englez\xc4\x83), respectiv regimul de a\xc8\x99chiere sunt urm\xc4\x83torii:_NEWLINE_- ad\xc3\xa2ncimea de a\xc8\x99chiere t reprezint\xc4\x83 grosimea stratului de material \xc3\xaenl\xc4\x83turat prin a\xc8\x99chiere la o trecere. Valoarea ad\xc3\xa2ncimii de a\xc8\x99chiere se stabile\xc8\x99te \xc3\xaen func\xc8\x9bie de adaosul de prelucrare ce trebuie eliminat la strunjire \xc8\x99i este limitat\xc4\x83 de puterea strungului, rigiditatea sistemului tehnologic \xc8\x99i cerin\xc8\x9bele de precizie._NEWLINE_Diametrul final Df al suprafe\xc8\x9bei cilindrice strunjite \xc3\xaentr-o singur\xc4\x83 trecere este:_NEWLINE_  Df = D\xe2\x82\x92 - 2t_NEWLINE_unde D\xe2\x82\x92 este diametrul ini\xc8\x9bial al suprafe\xc8\x9bei._NEWLINE_Dac\xc4\x83 adaosurile de prelucrare pentru degro\xc8\x99are sunt mari, atunci aceste adaosuri se \xc3\xaempart pe mai multe treceri._NEWLINE_- avansul este distan\xc8\x9ba parcurs\xc4\x83 de scul\xc4\x83 \xc3\xaen raport cu semifabricatul pe direc\xc8\x9bia mi\xc8\x99c\xc4\x83rii de avans, la o rota\xc8\x9bie a semifabricatului; se exprim\xc4\x83 \xc3\xaen mm pe rota\xc8\x9bie, mm/rot._NEWLINE_Valoarea avansului s , mm/rot, influen\xc8\x9beaz\xc4\x83 \xc3\xaen mai mare m\xc4\x83sur\xc4\x83 durabilitatea sculei dec\xc3\xa2t ad\xc3\xa2ncimea de a\xc8\x99chiere, \xc3\xaens\xc4\x83 \xc3\xaen mai mic\xc4\x83 m\xc4\x83sur\xc4\x83 dec\xc3\xa2t viteza de a\xc8\x99chiere. La strunjirea de degro\xc8\x99are valoarea avansului este limitat\xc4\x83  de rigiditatea sistemului tehnologic ma\xc8\x99in\xc4\x83-unealt\xc4\x83-scul\xc4\x83-dispozitiv-pies\xc4\x83 \xc8\x99i de puterea strungului. La strunjiri de finisare \xc8\x99i de semifinisare se folosesc avansuri mici, impuse de condi\xc8\x9bia asigur\xc4\x83rii unei anumite rugozit\xc4\x83\xc8\x9bi, specificate \xc3\xaen desenul de execu\xc8\x9bie._NEWLINE_-viteza de a\xc8\x99chiere v are o influen\xc8\x9b\xc4\x83 mai mare asupra durabilit\xc4\x83\xc8\x9bii sculei, dec\xc3\xa2t ad\xc3\xa2ncimea de a\xc8\x99chiere \xc8\x99i avansul de aceea stabilirea vitezei de a\xc8\x99chiere este secven\xc8\x9ba critic\xc4\x83 a determin\xc4\x83rii regimurilor de a\xc8\x99chiere._NEWLINE_Prin vitez\xc4\x83 de a\xc8\x99chiere se \xc3\xaen\xc8\x9belege lungimea "drumului" parcurs de t\xc4\x83i\xc8\x99ul sculei \xc3\xaen materialul piesei, \xc3\xaen unitate de timp; se exprim\xc4\x83 \xc3\xaen m/min._NEWLINE_Durabilitatea T a sculei a\xc8\x99chietoare este durata continu\xc4\x83 de lucru a sculei \xc3\xaentre dou\xc4\x83 reascu\xc8\x9biri \xc8\x99i se exprim\xc4\x83 \xc3\xaen minute.Dependen\xc8\x9ba durabilitate-vitez\xc4\x83 a fost stabilit\xc4\x83 de F. Taylor, sub forma rela\xc8\x9biei:_NEWLINE_  v = C/T\xe1\xb5\x90 _NEWLINE_\xc3\xaen care C este o constant\xc4\x83 determinat\xc4\x83 experimental care depinde de cuplul material pies\xc4\x83-material scul\xc4\x83, de avans \xc8\x99i ad\xc3\xa2ncimea de a\xc8\x99chiere; m - exponentul durabilit\xc4\x83\xc8\x9bii._NEWLINE_Parametrii a\xc8\x99chierii t, s, v sunt lega\xc8\x9bi de durabilitatea sculei prin rela\xc8\x9bia lui Taylor, dezvoltat\xc4\x83 sub forma:_NEWLINE_    v = C\xe1\xb5\xa5/T\xe1\xb5\x90s\xcb\xa3t\xca\xb8    m/min_NEWLINE_Valoarea durabilit\xc4\x83\xc8\x9bii sculei care asigur\xc4\x83 costul minim al opera\xc8\x9biei de a\xc8\x99chiere se nume\xc8\x99te durabilitate economic\xc4\x83 Tec. Valorile durabilit\xc4\x83\xc8\x9bii economice sunt independente de valorile avansului \xc8\x99i ad\xc3\xa2ncimii de a\xc8\x99chiere \xc8\x99i sunt redate \xc3\xaen normative, elaborate pe baza exerien\xc8\x9bei uzinelor \xc8\x99i institutelor de cercet\xc4\x83ri. Valoarea vitezei de a\xc8\x99chiere calculat\xc4\x83 pentru durabilitatea economic\xc4\x83 se nume\xc8\x99te vitez\xc4\x83 de a\xc8\x99chiere economic\xc4\x83._NEWLINE_\xc3\x8en practic\xc4\x83, valorile vitezelor de a\xc8\x99chiere se stabilesc dup\xc4\x83 tabele normative ale produc\xc4\x83torilor de scule._NEWLINE_Stabilirea tura\xc8\x9biei. Dup\xc4\x83 stabilirea vitezei de achiere este necesar\xc4\x83 transformarea acesteia \xc3\xaen parametrul derivat: tura\xc8\x9bia piesei, care se calculeaz\xc4\x83 cu rela\xc8\x9bia:_NEWLINE_    n = (1000.v)/\xce\xa0.D   rot/min_NEWLINE_\xc3\xaen care diametrul D (ini\xc8\x9bial) al suprafe\xc8\x9bei de prelucrat este exprimat \xc3\xaen mm._NEWLINE_Dac\xc4\x83 diametrul ini\xc8\x9bial D al suprafe\xc8\x9bei se exprim\xc4\x83 \xc3\xaen m (\xc3\xaen sistemul interna\xc8\x9bional de unit\xc4\x83\xc8\x9bi de m\xc4\x83sur\xc4\x83 SI unitatea de m\xc4\x83sur\xc4\x83 fundamental\xc4\x83 pentru lungime este metrul), atunci tura\xc8\x9bia se calculeaz\xc4\x83 cu formula:_NEWLINE_      n= v/\xce\xa0.D  rot/min_NEWLINE_\xc3\x8en continuare, din gama de tura\xc8\x9bii a strungului se alege valoarea tura\xc8\x9biei posibil de reglat pe ma\xc8\x99ina-unealt\xc4\x83, adopt\xc3\xa2nd valoarea imediat inferioar\xc4\x83 celei calculate sau, eventual imediat superioar\xc4\x83._NEWLINE_Timpul de baz\xc4\x83 al opera\xc8\x9biei de strunjire, tb, este timpul pentru modificarea geometriei suprafe\xc8\x9bei de prelucrat prin a\xc8\x99chiere, ca form\xc4\x83, dimensiuni, rugozitate, fiind denumit \xc8\x99i timp de ma\xc8\x99in\xc4\x83, calculat cu rela\xc8\x9bia:_NEWLINE_        tb = (L.i)/s.n   min_NEWLINE_unde L este lungimea total\xc4\x83 a cursei de lucru a sculei \xc3\xaen sensul mi\xc8\x99c\xc4\x83rii de avans, mm; i - num\xc4\x83rul de treceri identice. Este de men\xc8\x9bionat c\xc4\x83 lungimea L a cursei de lucru este format\xc4\x83 din lungimea suprafe\xc8\x9bei de prelucrat, la care se adaug\xc4\x83 lungimea cursei de apropiere a sculei \xc8\x99i lungimea cursei de ie\xc8\x99ire a sculei din a\xc8\x99chiere .\n_START_SECTION_\nProiectarea opera\xc8\x9biilor tehnologice de strunjire\n_START_PARAGRAPH_\nPe ma\xc8\x99inile-unelte din grupa strungurilor se prelucreaz\xc4\x83 cu prec\xc4\x83dere piese din clasa corpurilor de revolu\xc8\x9bie.  Acestea sunt constituite \xc3\xaen esen\xc8\x9b\xc4\x83 din suprafe\xc8\x9be exterioare \xc8\x99i interioare de revolu\xc8\x9bie, cu axa de rota\xc8\x9bie comun\xc4\x83, precum \xc8\x99i suprafe\xc8\x9be frontale perpendiculare pe aceast\xc4\x83 ax\xc4\x83. Pentru astfel de piese, \xc3\xaen afar\xc4\x83 de necesitatea ob\xc8\x9binerii preciziei dimensiunilor, se impune \xc8\x99i respectarea condi\xc8\x9biilor de coaxialitate a suprafe\xc8\x9belor exterioare \xc8\x99i interioare \xc8\x99i a pozi\xc8\x9biei precise a fe\xc8\x9belor frontale fa\xc8\x9b\xc4\x83 de axa piesei._NEWLINE_Aceste condi\xc8\x9bii pot fi respectate prin utilizarea urm\xc4\x83toarelor trei  variante de succesiune a opera\xc8\x9biilor._NEWLINE_1) prelucrarea suprafe\xc8\x9belor coaxiale dintr-o singur\xc4\x83 prindere a piesei de prelucrat; aceast\xc4\x83 variant\xc4\x83 este aplicabil\xc4\x83 la prelucrarea din bar\xc4\x83;_NEWLINE_2) prelucrarea \xc3\xaen dou\xc4\x83 prinderi/opera\xc8\x9bii\xc2\xa0: mai \xc3\xaent\xc3\xa2i a suprafe\xc8\x9belor exterioare, apoi a suprafe\xc8\x9belor interioare, utiliz\xc3\xa2nd ca baz\xc4\x83 tehnologic\xc4\x83  suprafa\xc8\x9ba exterioar\xc4\x83 de revolu\xc8\x9bie;_NEWLINE_3) prelucrarea \xc3\xaen dou\xc4\x83 prinderi/opera\xc8\x9bii: se prelucreaz\xc4\x83 mai \xc3\xaent\xc3\xa2i suprafa\xc8\x9ba interioar\xc4\x83, apoi suprafe\xc8\x9bele exterioare, cu orientarea-pozi\xc8\x9bionarea (bazarea) pe suprafa\xc8\x9ba g\xc4\x83urii prelucrate. Aceast\xc4\x83 variant\xc4\x83 implic\xc4\x83 prinderea pe dorn pentru prelucrarea final\xc4\x83 a suprafe\xc8\x9belor exterioare.'